Charles Casha Carmel Casha (magħruf aktar bħala Charles) (21 ta' Settembru, 1943, il-Marsa - ) hu kittieb Malti. Carmel Casha kien it-tieni wieħed fost tliet subien, Charles trabba f'ambjent ta' wara l-gwerra, meta t-toroq tagħna kienu mingħajr traffiku u t-triq kienet id-dinja ċkejkna ta' dawk li kienu joqogħdu fiha. Kienet dinja differenti li Charles pinġa fl-istejjer tiegħu li dehru fit-tliet kotba: "Minn Tarf sa Tarf tat-Triq", "Minn fuq L-Għatba" u "Mill-Gallarija". Jistqarr li l-kitba għat-tfal hija gost li jieħdu f'dinja oħra, kultant id-dinja tat-tfulija u kultant id-dinja tal-fantasija. Imma meta jikteb għall-kbar huwa jħossu qrib ħafna tar-realtà. Fl-2002, Il-Kunsill, Għalliema u Studenti fl-Iskola Maria Goretti, taw ġieħ lil Charles Casha, waqt ċerimonja f'Jum L-Ilsien Malti. L-iskola wriet l-apprezzament tagħha għad-drammi li Casha kiteb biex jittellgħu mill-istudenti tal-istess skola. Fl-2007 Charles Casha ngħata Ġieħ il-Marsa mill-Kunsill Lokali tal-Marsa għas-sehem tiegħu fil-letteratura Maltija. Fl-2013 huwa ngħata wkoll Ġieħ Ħaż-Żabbar mill-Kunsill Lokali ta' Ħaż-Żabbar. Fl-2014 huwa ngħata apprezzament mill-Għaqda Storika Kulturali Marsa għall-ħidma fil-qasam tal-letteratura Maltija. Fl-2012 Casha ġie onorat bil-Midalja Għall-Qadi tar-Reppubblika.